hu de hu hu hu hu hu hu en hu eo hu hu en hbs_lat hu hu hu hu hu hu hu hu hu hu hu hu hu hu hu hu hu hu hu hu hu hu hu en hu hu de de en hu hu hu hu hu hu hu hu hu hu hu hu en
Az internet nyitottságát biztosító alapelvek – CCO Magazin
A jelentés szerint az EU Bizottság éberen fog ügyelni arra, hogy az átláthatóságra, a szolgáltatás minőségére és a szolgáltatók közötti váltásra vonatkozó, 2011. május 25-én életbe lépő új uniós hírközlési szabályok végrehajtása során a gyakorlatban is érvényesüljenek az internet nyitott és semleges jellegét garantáló alapelvek.
A Bizottság nagy figyelmet fog fordítani a jogszerű szolgáltatásokra és alkalmazásokra vonatkozó általános korlátozások esetleges meglétére és arra, hogy az internetszolgáltatók a szélessávú hozzáféréseket valóban a reklámjaikban feltüntetett sebességgel nyújtsák az uniós polgárok és vállalkozások részére.
A Bizottság felkérte az Európai Elektronikus Hírközlési Szabályozók Testületét (BEREC), hogy végezzen alapos tényfeltárást az internet nyitottságát és semlegességét veszélyeztető fő problémákra vonatkozóan, beleértve a szolgáltatók közötti váltás akadályozását, az internetes forgalom blokkolását és a sávszélesség szabályozást (pl. az internetprotokollon keresztüli hangtovábbítás tekintetében), valamint az átláthatóságot és a szolgáltatás minőségét.
A Bizottság az év végéig közzéteszi a BEREC által végzett vizsgálatok megállapításait, beleértve az adatforgalom bizonyos típusainak blokkolására vagy sávszélesség-szabályozására vonatkozó eseteket. Amennyiben a BEREC megállapításai vagy más visszajelzések ilyen problémák fennállására derítenek fényt, a Bizottság megvizsgálja a szigorúbb intézkedések szükségességét.
Neelie Kroes, az Európai Bizottság digitális menetrendért felelős alelnöke így nyilatkozott:
„Törekedni fogok arra, hogy az uniós polgárok és vállalkozások rejtett korlátozások nélkül és a szolgáltatók által ígért sebességgel tudjanak hozzáférni a nyitott és semleges internethez. Eltökélten kiállok a piaci verseny alapelvei mellett, amelyek az átláthatóságot, a szolgáltatás minőségét és a szolgáltatók közötti váltás egyszerűsítését biztosító új hírközlési szabályozásnak is az alapját képezik. A következő hónapok során a tagállamok szabályozó hatóságaival folytatott szoros együttműködésben részletesen figyelemmel fogom kísérni az új uniós szabályok végrehajtását az internet nyitottságának biztosítása érdekében. Az eredményeket 2011 végén teszem közzé, kitérve a bizonyos típusú forgalmak blokkolásának vagy sávszélesség-szabályozásának eseteire. Amennyiben az előrehaladás nem kielégítő, habozás nélkül szigorúbb intézkedésekre teszek javaslatot, amelyek az iránymutatásoktól kezdve akár általános jogszabályi intézkedésekig terjedhetnek a piaci verseny megvalósítása és a fogyasztók által megérdemelt választási lehetőségek biztosítása érdekében. Amennyiben ez sem vezet eredményre, készen állok a jogszerű szolgáltatások és alkalmazások blokkolásának megtiltására.”
Bár a „hálózatsemlegesség” fogalma nincs meghatározva, az uniós jog 2011. május 25-től kezdődően előírja, hogy a tagállamok hírközlési szabályozó hatóságai úgy mozdítsák elő az Európai Unió polgárainak érdekeit, hogy az internet-felhasználók „hozzáférhessenek az információkhoz és terjeszthessék azokat, illetve használhassák az általuk választott alkalmazásokat és szolgáltatásokat”.
Május 25-én az új uniós hírközlési szabályozás részeként a hálózat semlegességére vonatkozó további szabályok is életbe lépnek, többek között az alábbi követelményeket előírva:
átláthatóság (pl. a szolgáltatásokhoz vagy alkalmazásokhoz való hozzáférésre, illetve az internetkapcsolat sebességére vonatkozó korlátozások)
a szolgáltatás minősége (a szabályozók minimális minőségi szinteket írhatnak elő), valamint
a szolgáltatók közötti váltás lehetősége (egy munkanapon belül).
A fogyasztóknak joguk van tájékozott fogyasztói döntést hozni az egyes szolgáltatásokra vonatkozó lehetséges korlátozásokkal, a hozzáférés ténylegesen sebességével, illetve az internet-hozzáférés sebességének lehetséges korlátozásaival kapcsolatos megfelelő információk ismerete alapján. Az új uniós hírközlési szabályok 2011. május 25-től megkövetelik a távközlési szolgáltatóktól, hogy a felhasználókat még a szerződés megkötését megelőzően tájékoztassák az előfizetett szolgáltatás jellegéről, ideértve a forgalomirányítási módszereket és ezek hatását a szolgáltatás minőségére, valamint bármilyen egyéb korlátozást (például a legnagyobb elérhető sávszélesség és a kapcsolat aktuális sebessége). A BEREC arról számolt be, hogy a tagállamok többségében a nemzeti szabályozók panaszokat kaptak az internetkapcsolatoknak a reklámokban szereplő és tényleges adatátviteli sebessége közötti eltérésekkel kapcsolatban.
A jogszerű internetes adatforgalom blokkolása és sávszélesség-szabályozás
A blokkolás az egyes internetes szolgáltatások vagy weboldalak elérésének megnehezítésétől azok letiltásáig terjedhet. Egyes mobilinternet-szolgáltatók például blokkolják az internetprotokollon keresztüli hangtovábbítási (VoIP) szolgáltatásokat. Az internet forgalmának irányításához és a torlódások csökkentéséhez alkalmazott sávszélesség-szabályozás az adatforgalom bizonyos típusainak lassítására is felhasználható, és így az adattartalom minőségét is befolyásolhatja, például a versenytársak által nyújtott videoadatfolyam-átvitel esetén. A ma közzétett jelentés szerint bizonyos szolgáltatók egyenlőtlen bánásmódban részesítették a különböző típusú adatfolyamokat. Bár a legtöbb esetben a problémára – gyakran a tagállamok nemzeti szabályozó hatóságainak beavatkozása nyomán – önkéntes megoldás született, pontosabb információkra van szükség ahhoz, hogy különbséget lehessen tenni a szerződéses vagy „de facto” blokkolás és azon esetek között, ahol bizonyos szolgáltatásokhoz csak külön díjfizetés ellenében lehet hozzáférni, valamint a blokkolási gyakorlatok elterjedtségére (elszigetelt vagy általános) vonatkozóan van szükség pontosabb információkra.
A legtöbb internet-felhasználó elfogadja, hogy az email az elküldését követően pár másodperccel később érkezik csak meg, de online hanghívások vagy videochat esetén egy ilyen késedelem meg is szakíthatja a kommunikációt. A ma kiadott jelentés kiemeli, hogy általános konszenzus alakult ki a tekintetben, hogy forgalomirányítás szükséges a forgalom zökkenőmentes áramlásának biztosításához, különösen a hálózati torlódások idején, mivel ez garantálja a szolgáltatás folyamatos jó minőségét. Széles körű egyetértés született abban
, hogy a szolgáltatóknak lehetővé kell tenni saját üzleti modellek és kereskedelmi megállapodások alkalmazását. Egyes érdekelt felek azonban aggodalmuknak adtak hangot a forgalomirányítással kapcsolatos esetleges visszaélésekre vonatkozóan, például ha egy szolgáltatás előnyösebb bánásmódban részesül másoknál. A Bizottság és a BEREC figyelemmel kíséri a helyzetet.
A Bizottság jelentése megerősítette, hogy a szolgáltatók közötti egyszerű váltás alapvető fontosságú a fogyasztók számára. A számok hordozhatóságára vonatkozó új hírközlési szabályok előírják, hogy a fogyasztóknak lehetőséget kell biztosítani a szolgáltatók közötti egy munkanapon belüli váltásra a meglévő telefonszám megőrzésével. Az új szabályok arról is gondoskodnak, hogy a szerződés felmondására vonatkozó feltételek ne akadályozzák a váltást. A Bizottság és a BEREC meg fogja vizsgálni a szolgáltatóváltás gyakorlati megvalósulását.
A hálózat semlegességéről szóló jelentés a Bizottság által az EU hírközlési reformcsomagjának elfogadásakor vállalt kötelezettséget teljesíti, amely szerint jelentést nyújt be a Parlamentnek és a Tanácsnak a több mint 300 hozzászólást eredményező nyilvános konzultáció és az érdekelt felekkel folytatott kiterjedt tárgyalások, köztük az Európai Parlamenttel együtt szervezett csúcstalálkozó során kapott visszajelzésekről.
CCO Magazin a Twitteren:
Alapító főszerkesztő: Barát Tamás
Afrika bell pottinger best practice Burson-Marsteller cannes CCO CIPR csr díj EACD edelman ENSZ etika fake news GWA iabc icco ipra kampány kommunikáció konferencia kreatív krízis Kríziskommunikáció lions magazin marketing microsoft MPRSZ MUOSZ Museum of Public Relations MÖT média mérés oktatás pr prca PRO PR díj prweek Public relations sajtóetika seo smart smart konferencia social media
© Copyright 2022 | CCO Magazin